ועדת הכספים, כנסת 20, פרוטוקול מספר 747, 2017-07-03 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אנחנו מתחילים בסעיף הראשון: הארכת מועדים לפי חוק מימון מפלגות, התשל"ג – 1973.

משה גפני: נציגת משרד מבקר המדינה, בבקשה.

<חנה רותם: תודה.

<חנה רותם: אולי כדאי דווקא שהמפלגות יציגו את הבקשות שלהן כי אנחנו פה במענה להן?

משה גפני: בבקשה, חבר הכנסת אחמד טיבי.

אחמד טיבי: תודה.

אחמד טיבי: אדוני היושב-ראש, אני מדבר בשם תע"ל, תנועה ערבית להתחדשות - - -

משה גפני: אתן מפלגות נפרדות בתוך הרשימה הערבית המשותפת?

אחמד טיבי: נכון, יש ארבע מפלגות.

אחמד טיבי: אוסאמה ידבר במקומי, מזכ"ל תע"ל.

משה גפני: אוסאמה סעדי, בבקשה.

אוסאמה סעדי: אדוני היושב-ראש, חברי חברי הכנסת, אנחנו הגשנו בקשה להארכת המועד להגשת הדוחות הכספיים של מפלגת תע"ל, שהיא חלק מהרשימה המשותפת, עד 31 ביולי, עד סוף החודש הזה.

אוסאמה סעדי: רואה החשבון של המפלגה היה לפני חודש רמדאן במכה, לרגל מצוות אל-עומרה, החג' הקטן, אחרי זה יש את חג הרמדאן ואת חג אל-פיטר.

אוסאמה סעדי: נכון שכשדיברתי עם נציגת המבקר היא אמרה: היה לכם כמה חודשים, אבל גם היה לחץ ודברים אחרים.

אוסאמה סעדי: אנחנו מתנצלים על כך שלא הגשנו את זה במועד ומבקשים באמת לאשר לנו את הארכה, שהיא ארכה קצרה, עד סוף החודש, ואנחנו נגיש את זה במועד.

אוסאמה סעדי: תודה.

מיקי רוזנטל: אתם מבקשים עד סוף החודש הזה?

אוסאמה סעדי: 31 ביולי.

משה גפני: חאג' יחיא, בבקשה.

עבד אל חכים חאג' יחיא: אני מייצג את רשימת האיחוד הערבי.

עבד אל חכים חאג' יחיא: אנחנו מבקשים את אותה בקשה כמו אוסאמה, עד סוף החודש, כמעט מאותן נסיבות.

עבד אל חכים חאג' יחיא: אפילו רואה החשבון, זה שמתעסק באותו משרד, עד היום בחו"ל.

עבד אל חכים חאג' יחיא: במבקר מבקשים ל-16 לחודש, אנחנו היום ב-3 - - -

אחמד טיבי: או שאתם מאשרים לנו, או שתמנעו מרואי החשבון לצאת לחוץ לארץ.

עבד אל חכים חאג' יחיא: אני חושב ש-31 בחודש – שבסך הכול, לפי מה שבמשרד המבקר מסכימים לפי הניירת, זה עוד שבועיים – אנחנו נעמוד בזה.

משה גפני: תודה רבה.

משה גפני: חבר הכנסת ד"ר זאחלקה, אתה מייצג את בל"ד.

ג'מאל זחאלקה: שלום, אדוני, אנחנו מבקשים תוספת של שלושה חודשים משתי סיבות: אחת, המשטרה, בחקירות שהיו במפלגה, לקחו את המחשבים ואת הארד-דיסק לתקופה ארוכה מאוד.

ג'מאל זחאלקה: עד שהחזירו אותם, עד שפתחנו אותם, זה עיכב מאוד את הטיפול בנושא הזה.

ג'מאל זחאלקה: שניים, מאותן נסיבות כמעט – התחלף רואה החשבון, יש לנו רואת חשבון חדשה, רואה החשבון הקודם התפטר מתפקידו והוא לא משתף פעולה, אין לנו חפיפה, ורואת החשבון החדשה עובדת יום ולילה כדי ללמוד את החומר כדי שתגיש דוח כראוי.

ג'מאל זחאלקה: יש נסיבות כאן שלא היה בשליטתנו אז אני מקווה - - -

משה גפני: בסדר גמור, תודה.

משה גפני: חנה רותם, בבקשה.

<חנה רותם: המבקר בחן את כל הנימוקים שהועלו בבקשות האלה וגם התייחס לזה למול הצורך להביא את דוחות הביקורת לידיעת הציבור במועדים שנקבעו.

<חנה רותם: מדובר בהארכה שנייה, להזכירכם.

<חנה רותם: המועד החוקי הוא ה-1 במאי, הוועדה האריכה לבקשת סיעות הכנסת לבקשת ה-2 ביולי, עד אתמול.

<חנה רותם: כל הסיעות, למעט הסיעות האלה וסיעה נוספת, הגישו כבר את הדוחות.

<חנה רותם: המבקר סבור שלגבי רע"מ ותע"ל אפשר לאשר ארכה של שבועיים ולא יותר, גם מכיוון שיש פה פגיעה רצינית בעבודת הביקורת וזו לא פעם ראשונה שזה קורה לנו עם המפלגות האלה, ונוכח העובדה שבאמת חצי שנה אפשר היה להיערך להגשת דוחות כספיים, אנחנו לא ממש חושבים שיש הצדק לתוספת זמן כל כך ארוכה.

משה גפני: אז מה אתם מאשרים?

<חנה רותם: המבקר מבקש לאשר עד ה-16 ביולי לרע"מ ותע"ל.

<חנה רותם: הנסיבות של בל"ד אכן קצת שונות ולכן במקרה הזה המבקר סבור שניתן לאשר להם ארכה עד ה-31 באוגוסט – חודשיים במקום שלושה.

אחמד טיבי: יחס מועדף לבל"ד, בקיצור.

<חנה רותם: בכל אופן הנסיבות שלהם קצת שונות.

משה גפני: אפשר עוד שבוע?

משה גפני: היתה העלייה למכה עם רואה החשבון.

<חנה רותם: שישה חודשים להגשת דוח כספי.

<חנה רותם: לא משנה באיזה מצב אנחנו נהיה, ולמרות שיש מועד קבוע בחוק, תמיד אנחנו נהיה במצב הזה בזמן הזה, אז באיזשהו שלב צריך אולי גם להביע איזושהי עמדה שהאיחורים האלה לא מקובלים.

אחמד טיבי: מה שתתנו לנו יהיה סופי.

עבד אל חכים חאג' יחיא: אנחנו נעמוד ב-31 ביולי.

אחמד טיבי: נעמוד בזה.

משה גפני: אבל היא לא מסכימה, אני לא יכול לאשר מה שהיא לא מסכימה.

עבד אל חכים חאג' יחיא: אז אנחנו פונים אליה.

עבד אל חכים חאג' יחיא: אנחנו פונים אליך.

<חנה רותם: אני נציגתו של המבקר והוא שקל את הדברים האלה.

משה גפני: אפשר לעשות בזה פשרה?

<חנה רותם: פשרות זה תמיד טוב, השאלה באמת - - -

עבד אל חכים חאג' יחיא: אנחנו נעמוד.

עבד אל חכים חאג' יחיא: אני זה שבקיא בכספים אז ההתחייבות היא שלי, כי אני זה שאעקוב אחרי העבודה של רואה החשבון.

<חנה רותם: אנחנו נמצאים במצב הזה כל פעם, אז פעם הבאה לא נהיה פה?

עבד אל חכים חאג' יחיא: לא נהיה פה.

מיקי רוזנטל: העניין הוא שאם נותנים שבועיים אז זה כבר לא משנה אם זה שלושה.

מיקי רוזנטל: אם את מאריכה להם בואו נאריך תחת החלטה שלא נאשר להם יותר שום ארכה.

מיקי רוזנטל: זה כבר לא חשוב.

מיקי רוזנטל: עוד שבוע זה כבר לא משנה.

מיקי רוזנטל: בואו נסיים את זה, לא נאשר להם יותר ארכה, הם יעמדו בזה ובא לציון גואל.

משה גפני: קודם כל, אני אעשה מה שאת אומרת, גם בחוק אומר את זה וגם מעולם לא עשיתי אחרת.

<חנה רותם: זה ברור.

משה גפני: אתם אנשי המקצוע, אתם צריכים להגיד את זה.

משה גפני: אני שומע את מה שהם אומרים, אני חושב שאנחנו יכולים לקבל עכשיו החלטה שלא תהיה ארכה נוספת וזהו.

משה גפני: תתני להם את מה שהם מבקשים אבל לא תהיה ארכה נוספת, זו תהיה ההחלטה של הוועדה.

איתן ברושי: השאלה, אדוני היושב-ראש, היא לא ארכה נוספת, אלא יש פה פיצול בתשובה.

איתן ברושי: אם יש ארכה, אני מבין שהולכים פה לתת ארכה למישהו אחד יותר, למישהו אחד פחות.

יצחק וקנין: יש סיבה, לו יש סיבה מוצדקת – מה אתה רוצה שהוא יעשה?

משה גפני: לבל"ד יש סיבה.

איתן ברושי: אני חושב שאפשר להיות יותר גמישים, אם דוחים אז דוחים.

משה גפני: לבל"ד אושר מה שהם ביקשו מלכתחילה.

יפעת שאשא ביטון: לא, אושר להם חודשיים.

משה גפני: אבל מה שסוכם, שבל"ד מסכימה, על זה לא היה ויכוח.

<חנה רותם: חודשיים, כן.

משה גפני: זה נגמר, נצביע על זה.

<שלומית ארליך: חנה, מה קורה היום עם יתר המפלגות?

<שלומית ארליך: המועד האחרון היה אתמול.

<חנה רותם: כל המפלגות האחרות, למעט אחת, הגישו את הדוחות בזמן.

מיקי רוזנטל: מי עוד חסר לנו?

<חנה רותם: איזו מפלגה לא הגישה את הדוחות?

<חנה רותם: הבית היהודי.

מיקי רוזנטל: ומה, הם לא מבקשים ארכה?

איתן ברושי: גפני, הם לא צריכים לבקש, יש פה בעיה.

משה גפני: רבותי, בל"ד – כמו שסוכם, רע"מ-תע"ל - - -

איתן ברושי: אבל היא אומרת שגם הבית היהודי לא הגישו את הדוחות.

משה גפני: הבית היהודי ביקשו?

איתן ברושי: מה זה משנה?

מיקי רוזנטל: זה כן משנה.

איתן ברושי: מה זה – ועדת חברים בקיבוץ?

איתן ברושי: ביקשו לא ביקשו?

איתן ברושי: אתם מגמישים את החוק, בצדק, ואני לא מתנגד, כולנו הגשנו דוחות למבקר, כולנו התמודדנו, אם נותנים ארכה אז תן גם לאחרים.

איתן ברושי: מה זה, מי ביקש ראשון?

איתן ברושי: מה זה חשוב?

<חנה רותם: אבל הדוחות האלה מוגשים לצורך ביקורת.

<חנה רותם: משרד מבקר המדינה נערך לעשות ביקורת, זו לא תוכנית כבקשתך גם.

<חנה רותם: יש פה כספי ציבור שניתנים למפלגות והן צריכות לדווח במועדים שקבועים בחוק מה הן עושות בכספי הציבור האלה.

משה גפני: חבר הכנסת יצחק וקנין, ביקשת לשאול שאלה.

יצחק וקנין: שאלה טכנית: הבית היהודי, את אומרת, לא הגישו – מה יקרה אם בעוד שבוע-שבועיים הם יבואו לפה ויבקשו?

יצחק וקנין: מה אנחנו נאמר?

<חנה רותם: נכון לעכשיו, לפי הוראות החוק, אם הבית היהודי לא מגישים דוח ואין הצדק סביר לאי הגשת הדוח, מבקר המדינה פונה לחשב הכנסת ומבקש לעצור את המימון של המפלגה.

אחמד טיבי: החוק ברור.

יצחק וקנין: האם לא היה כדאי שאנחנו נאשר גם לבית היהודי על אף שהם לא ביקשו?

איתן ברושי: אז מה אם הם לא ביקשו?

<חנה רותם: אבל אולי הם רוצים שבוע, אולי הם רוצים גם שנה?

<חנה רותם: אני יודעת מה הם רוצים?

משה גפני: הם לא הגישו בקשה.

ג'מאל זחאלקה: אנחנו לא יודעים מה הם רוצים, זה העניין, כמה ארכה ואיזה נסיבות יש להם.

ג'מאל זחאלקה: אני חושב שהם צריכים להגיש בקשה.

איתן ברושי: מה זה משנה?

משה גפני: בואו נסכם את אלה שהגישו את הבקשה: בל"ד – עד 31 באוגוסט; רע"מ ותע"ל, שתי הבקשות האלה – נעתרת לבקשתי להאריך את זה עד ה-31 ביולי.

משה גפני: ב-31 ביולי, גם אם תוגש בקשה של המפלגות, לא תהיה ארכה.

משה גפני: הם גם אמרו שהם מתחייבים לסיים את הדוחות בזמן לפי מה שיאושר להם כאן.

משה גפני: אז אני מבקש להצביע עד שלושת המועדים האלה, אני לא צריך להצביע על כל אחד בנפרד.

<שלומית ארליך: חנה, אנחנו אומרים כך: לרע"מ ולתע"ל את מאשרת עד 31 ביולי ולבל"ד 31 באוגוסט?

<חנה רותם: כן.

<שלומית ארליך: "בהתאם לסעיף 10(ו) לחוק מימון מפלגות, התשל"ג–1973, ובהסכמת מבקר המדינה, מחליטה ועדת הכספים של הכנסת כמפורט להלן: (1) להאריך עד יום ח' באב התשע"ז (31 ביולי 2017) את מועד מסירת החשבונות השוטפים של מפלגת רשימת האיחוד הערבי (רע"מ) ומפלגת התנועה הערבית להתחדשות (תע"ל), לתקופה המתחילה ביום י"ב בניסן התשע"ה (1 באפריל 2015) והמסתיימת ביום ב' בטבת התשע"ז (31 בדצמבר 2016); (2) להאריך עד יום ט' באלול התשע"ז (31 באוגוסט 2017) את מועד מסירת החשבונות השוטפים של מפלגת אלתג'מוע אלווטני אלדמוקרטי (בל"ד) לתקופה המתחילה ביום י"ב בניסן התשע"ה (1 באפריל 2015) והמסתיימת ביום ב' בטבת התשע"ז (31 בדצמבר 2016)".

<שלומית ארליך: מה עם דוחות המבקר?

<חנה רותם: דוחות המבקר בעניינן של הסיעות האלה – הארכה בהתאם.

<חנה רותם: דוח מבקר המדינה נקבע ל-1 בינואר 2018, אז בעניינן של רע"מ ותע"ל עד 31 בינואר, ובעניינה של בל"ד, אני חושבת שזה נופל שם על החגים אז דיברנו על ה-4 במרס 2018.

ג'מאל זחאלקה: כאילו יידחה הדוח?

<חנה רותם: יידחה בהתאמה.

משה גפני: טיבי ואוסאמה סעדי אמרו שהם מתחייבים.

אחמד טיבי: מתחייבים סופית.

משה גפני: לא צריך להכניס את זה בהחלטה אבל זו החלטת הוועדה וזו ההודעה שלהם.

<שלומית ארליך: "(3) להאריך עד יום ט"ו בשבט התשע"ח (31 בינואר 2018) את מועד מסירת דוח מבקר המדינה לגבי תוצאות ביקורת החשבונות השוטפים של מפלגת רשימת האיחוד הערבי (רע"מ) ומפלגת התנועה הערבית להתחדשות (תע"ל) לתקופה המתחילה ביום י"ב בניסן התשע"ה (1 באפריל 2015) והמסתיימת ביום ב' בטבת התשע"ז (31 בדצמבר 2016).

<שלומית ארליך: (4) להאריך עד יום י"ז באדר התשע"ח (4 במרס 2018) את מועד מסירת דוח מבקר המדינה לגבי תוצאות ביקורת החשבונות השוטפים של מפלגת אלתג'מוע אלווטני אלדמוקרטי (בל"ד) לתקופה המתחילה ביום י"ב בניסן התשע"ה (1 באפריל 2015) והמסתיימת ביום ב' בטבת התשע"ז (31 בדצמבר 2016).

<שלומית ארליך: כמו שביקש היושב-ראש, כיוון שהמועדים הסתיימו אתמול אנחנו נעשה את ההחלטה מאתמול, יהיה לה רטרואקטיביות של יום אחד; ועניין התחייבות המפלגות לא יירשם בהחלטה אבל זו התחייבות לוועדה.

ג'מאל זחאלקה: אני לא ביקשתי להתחייב.

<שלומית ארליך: לא אתה, רע"מ ותע"ל.

יפעת שאשא ביטון: אבל מה זה אומר –שבעוד חודשיים ניפגש פה כדי לבקש הארכה?

ג'מאל זחאלקה: לא, לא.

ג'מאל זחאלקה: אני אומר את זה למען הפרוטוקול.

ג'מאל זחאלקה: 99.9% שאין לנו בעיה, אלא אם יהיה משהו שהוא לא קשור בנו.

<מיכל שמואלי: אני רק רוצה להזכיר למפלגות שבאותו מועד שהן מגישות למבקר המדינה הן צריכות להגיש גם לרשם המפלגות.

משה גפני: את הדוח?

<מיכל שמואלי: את הדוח הזה ואת דוח נכסים והתחייבויות של המפלגות, לפי החוק.

<מיכל שמואלי: אז שלא תהיה סיטואציה שאנחנו צריכים לפנות שוב ושוב ולהזכיר שיגישו אלינו.

<מיכל שמואלי: במקביל, בו זמנית, להגיש גם למבקר וגם לרשם המפלגות.

<מיכל שמואלי: להבא, בקשות ארכה כאלה, מן הראוי היה שרשם המפלגות יהיה מכותב בעותק.

משה גפני: יש חוק, השאלה למי הם צריכים להגיש.

<מיכל שמואלי: הם אמורים להגיש גם לרשם.

משה גפני: זה החוק אז הם צריכים להגיש.

משה גפני: שמעתם את ההערה?

משה גפני: רשם המפלגות אומר שבקשות כאלה צריך להגיש גם אליהם.

משה גפני: אני מניח שאנשים יפעלו על פי החוק.

משה גפני: מי בעד אישור הבקשות כפי שאושרו על ידי משרד מבקר המדינה?

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הבקשות אושרו.

משה גפני: את יכולה להגיד משהו לגבי הבית היהודי?

<חנה רותם: אני יודעת שנציגי הבית היהודי פנו בבקשה למבקר לקבל ארכה נוספת ואנחנו הפננו אותם לוועדה כי זה הנוהל הרגיל והחוקי.

<חנה רותם: אני גם צריכה לציין שכל ארכה שהמבקר נותן והיא לא עוברת דרך הוועדה, היא באה בעצם על חשבון זמן הביקורת ולכן אנחנו סבורים - - -

משה גפני: אם היתה מגיעה בקשה – מה היתה עמדתכם?

<חנה רותם: תלוי בנסיבות.

<חנה רותם: זה תלוי בנימוק.

<חנה רותם: אם הנימוק הוא: היה לנו קשה להתארגן במשך שנתיים להגיש דוח בזמן, אני לא בטוחה שהיינו שמחים להיענות לבקשה הזאת.

<חנה רותם: אם יש באמת איזושהי סיבה שהיא אמיתית, קונקרטית - - -

משה גפני: לא ניהלתם אתם דיון בכלל?

<חנה רותם: למיטב ידיעתנו, הם הגישו את הנתונים הכספיים שלהם לרואה החשבון שלהם רק בשבוע שעבר – למה?

<חנה רותם: לא אני זאת - - -

איתן ברושי: הם התרגלו לזה.

<חנה רותם: נכון, אולי את ההרגל הזה צריך להפסיק פעם.

<חנה רותם: זו סיטואציה שאנחנו נמצאים בה, גם מולם, לא פעם.

איתן ברושי: יש להם כסף לשלם קנסות.

מיקי רוזנטל: זה מהכיס שלך.

איתן ברושי: אין להם זמן לזוטות.

איתן ברושי: הם עסוקים בכותל, בחוק על ירושלים, עכשיו יש להם את אדלסון – יכול להיות שיש להם מקור חדש – אין להם זמן לדברים האלה.

איתן ברושי: מצד שני, אני אומר לכם, אני בצד של המבקר, אם נותנים – נותנים, לא נותנים – לא נותנים.

איתן ברושי: מה אתם מתחילים להיכנס לכל אחד לקרביים?

איתן ברושי: הארכתם בחודש – תנו להם חודש.

עודד פורר: יש גם בקשה שלהם פה עכשיו?

איתן ברושי: לא, אבל עוד שעה תגיע.

איתן ברושי: אני אומר, אם נותנים אז נותנים.

משה גפני: יגיע מכתב כנראה מהם.

משה גפני: אם הם כבר פנו אליכם אז כנראה בסופו של דבר גם יגיע מכתב אלינו.

איתן ברושי: כן, גפני, תהיה נדיב, אתה בקואליציה.

<חנה רותם: היינו בשיח מולם וביקשנו מהם לפנות לוועדה כבר לפני כמה ימים.

משה גפני: אבל הוועדה לא תקבל החלטה בלי מה שאתם תגידו.

<חנה רותם: אני יודעת.

<חנה רותם: אתם רוצים לקבל פה החלטה?

יפעת שאשא ביטון: אפשר לקבל החלטה עכשיו?

יפעת שאשא ביטון: אם כבר הארכנו בחודש אז בואו נאריך בחודש.

איתן ברושי: תן להם חודש וגמרנו.

<שלומית ארליך: אתה לא יודע כמה הם מבקשים – ואם הם צריכים חודשיים?

איתן ברושי: אפשר לאשר כפוף לבקשה, במידה ותוגש בקשה.

משה גפני: אין דבר כזה.

איתן ברושי: אין, אז תביאו אותם.

איתן ברושי: חבר'ה, אני לא מייצג אותם.

מיקי רוזנטל: אין דבר כזה, הם צריכים לנמק.

איתן ברושי: זו יכולה להיות גם מחר המפלגה שלך, מיקי.

מיקי רוזנטל: כן, אבל הם צריכים לנמק, יש איזו פורמליסטיקה.

משה גפני: אני מסכם.

משה גפני: א', אני מודה לך על כך שנעתרת לבקשתי, אני חושב שזה באמת יהיה התאריך האחרון, אם פתאום יבואו ויגידו: לא הספקנו, אנחנו לא נאשר יותר.

משה גפני: אני אומר את זה, זה על דעתם ועל דעת כל חברי הוועדה.

משה גפני: לגבי הבית היהודי, מה שהתעורר פה עכשיו, אני מבין שהם יבואו בבקשה ואנחנו נצטרך להתכנס עוד הפעם, לצערי הרב.

משה גפני: אין לנו זמן מיותר אבל אנחנו נצטרך להתכנס מחדש.

משה גפני: זה שהם לא הגישו בקשה – אני לא יכול לדון בזה, אין מציאות כזאת.

<חנה רותם: לא ביקשנו לדון בזה.

משה גפני: בסדר.

משה גפני: אני אדון בזה ברגע שתגיע בקשה ואני אבקש שתאמרי את דעתך על הבקשה שלהם.

משה גפני: תודה רבה, הישיבה נעולה.